謝畢令
作者：徐積
朝代：宋

paragraphs: 一身多難過春風，兩眼未見花枝紅。
近來廢却無限吟，今年自覺詩無功。
畢令與我好相識，遺我春醅表胸臆。
知我愛酒兼愛詩，使我吟哦醉春色。
春色半酣正二月，草頭爭露花爭裂。
是花是草屬詩家，若無此酒幾虛設。
此酒有似君德醇，先入六腑搜吟魂。
相將醉魄御烟雲，游遍江淮無限春。